
  42 MÅNEDER INDE I TRÆNGSELSTIDEN

  24 DAGE INDE I DEN STORE TRÆNGSEL


  De troende


  Rayford Steele: midt i fyrrerne, tidligere luftkaptajn i et 747-fly for Pan-Continental; mistede kone og søn ved bortrykkelsen; tidligere pilot for Global Community magthaver Nicolae Carpathia; et af de oprindelige medlemmer af Trængselspatruljen; international flygtning i eksil; på opgave i Mizpe Ramon i Negev-ørkenen, centeret for Operation Ørn.


  Cameron ("Buck") Williams: først i trediverne; tidligere seniorskribent for Global Weekly, tidligere udgiver af Global Community Weekly under Carpathia; et af de oprindelige medlemmer af Trængselspatruljen; redaktør af internettidsskriftet Sandheden, efterlyst flygtning, opholder sig inkognito på Hotel Kong David i Jerusalem.


  Chloe Steele Williams: først i tyverne; tidligere studerende ved Stanford Universitet; mistede mor og bror ved bortrykkelsen; datter af Rayford; gift med Buck; mor til Kenny Bruce på femten måneder; administrerende direktør for Den Internationale Brugsforening, et illegalt netværk af troende; et af de oprindelige medlemmer af Trængselspatruljen; gået under jorden i Strong-bygningen i Chicago.


  Tsion Ben-Judah: sidst i fyrrerne; tidligere rabbiner, forsker og israelsk statsmand; forkyndte sin tro på Jesus som Messias for åben skærm i en international tv-udsendelse - kone og to teenagebørn blev som følge deraf myrdet; flygtede til USA; åndelig leder og lærer for Trængselspatruljen; forkynder dagligt for et internetpublikum på over en milliard; gået under jorden i Strong-byg-ningen i Chicago.


  Dr. Chaim Rosenzweig: sidst i tresserne; israelsk botaniker og statsmand; Nobel Pris-modtager; tidligere Global Weeklys Årets Nyhedsskaber; Carpathias morder; opholder sig inkognito på Hotel Kong David i Jerusalem.


  Leah Rose: sidst i trediverne, tidligere oversygeplejerske på Arthur Young Memorial Hospital i Palatine, Illinois; på opgave for Trængselspatruljen i Negev-ørkenen på vej mod Mizpe Ramon.


  Hattie Durham: først i trediverne; tidligere stewardesse for Pan-Continental; tidligere personlig assistent for Nicolae Carpathia; i Israel på opgave for Trængselspatruljen.


  Al B. (alias "Albie"): sidst i fyrrerne; stammer fra Al Basrah i det nordlige Kuwait; pilot; tidligere international sortbørshandler; hjælper Rayford i Mizpe Ramon.


  David Hassid: midt i tyverne, højtstående direktør i GC; formodet død i flystyrt; i virkeligheden på vej til Mizpe Ramon.


  Mac McCullum: sidst i halvtredserne; pilot for Nicolae Carpathia; formodet død i flystyrt; i virkeligheden på vej til Mizpe Ramon.


  Abdullah Smith: først i trediverne; tidligere jordansk kamppilot; copilot på Føniks 216; formodet død i flystyrt; i virkeligheden på vej til Mizpe Ramon.


  Hannah Palemoon: sidst i tyverne; GC sygeplejerske; formodet død i flystyrt; i virkeligheden på vej til Mizpe Ramon.


  Ming Toy: først i tyverne; tidligere vagtbetjent i Den Belgiske Anstalt til Rehabilitering af Kvinder (BARK); rømmet fra GC; befinder sig i Strong-bygningen i Chicago.


  Chang Wong: 17 år; Ming Toys bror; nyansat i Global Communitys hovedkvarter i Ny Babylon.


  Lukas ("Laslos") Miklos: midt i halvtredserne; minemagnat inden for brunkul; mistede sin kone, sin præst og præstens kone i Nicolae Carpathias guillotine; gået under jorden i Grækenland, der nu hører under De Forenede Carpathiske Stater.


  Gustaf Zuckermandel, junior (alias "Zeke" eller "Z"): først i tyverne; dokumentforfalsker og forklædningsspe- cialist; mistede sin far i guillotinen; gået under jorden i Strong-bygningen i Chicago.


  Steve Plank (alias Pinkerton Stephens): i halvtredserne; tidligere redaktør af Global Weekly, tidligere leder af Carpathias PR-afdeling; formodet død under jordskælvet Lammets vrede; arbejder i al hemmelighed for GC’s Fredsbevarende Styrker.


  Ukendt dreng; 15 år; undslap fra loyalitetsmærkepåfø- ringscenteret i Ptolemaïs i Grækenland med Albies og Bucks hjælp; ukendt opholdssted.


  Ukendt pige; 16 år; undslap fra loyalitetsmærkepåførings- centeret i Ptolemaïs i Grækenland med Albies og Bucks hjælp; ukendt opholdssted.


  Fjenden


  Nicolae Carpathia: midt i trediverne; Rumæniens tidligere præsident; tidligere generalsekretær for De Forenede Nationer; selvbestaltet Global Community magthaver; myrdet ved et attentat i Jerusalem; genopstod i GC paladskompleks i Ny Babylon; på besøg i Jerusalem.


  Leon Fortunato: først i halvtredserne; tidligere generalissimus og Carpathias højre hånd; nu carpathianismens Højærværdige Fader der forkynder magthaveren som den opstandne gud; i Jerusalem sammen med Carpathia.


  PROLOG


  Fra Mærket


  "Vi må alle holde fingrene krydset," sagde Mac. "Jeg har set de Quasi-fly gøre nogle utrolige ting udelukkende ud fra hvad der var lagt ind i flyveprogrammet i computeren om bord. Men det er en lang tur på egen hånd, og jeg har bedt den om at gøre nogle interessante ting, hvis der ikke er for meget turbulens."


  "Krydse fingre?" sagde Hannah. "Det bliver alle ti, for kun Gud kan få det her til at virke. Du er eksperten, kaptajn McCullum, men hvis det fly styrter ned noget andet sted end langt ude over Middelhavet, går der ikke lang tid før man opdager at der ikke var nogen om bord."


  Flyet faldt ikke frit ned mod Middelhavet. Nej, dette moderne teknologiske vidunder til en værdi af mange millioner nick accelererede med glødende motorer og dampen flimrende efter sig i et langt spor. Den underlige højde og vinkel sendte flyet for fuld fart ind mod kysten en god kilometer syd for tilskuerpladsen.


  Quasi-flyet og dets formodede tomandsbesætning og de to passagerer hamrede lodret ned i stranden med noget nær lydens hastighed. Den tavse, chokerede mængdes første indtryk måtte være det samme som Bucks. De hvinende jetmotorer gav stadig genlyd, selv efter flyet faldt fra hinanden, skjult i en bølgende kugle af arrige sort-orange flammer. En uhyggelig stilhed slog ned, fulgt, efter mindre end et halvt sekund, af den kvalmende lyd af nedslaget, en tordnende eksplosion, ledsaget af den rasende ilds brølen og hvæsen.


  Buck skyndte sig hen til bilen og ringede til Rayford. "Skibet gik ned på stranden. Ingen kunne have overlevet det. På vej tilbage til ham der råber i ørkenen."


  Buck følte sig stærkt bevæget da han gled ud i trafikken der listede sig af sted mod den gamle by. Det var som om han havde set sine kammerater gå ned med det fly. Han vidste det var tomt, men alligevel havde der været noget dramatisk afgørende ved hele deres kneb. Han ville ønske han vidste om det var slutningen på noget eller begyndelsen til noget. Kunne han håbe på at GC havde for travlt til at undersøge stedet grundigt? Næppe.


  Det eneste Buck vidste, var at det han havde lidt de sidste tre et halvt år, var som en skovtur sammenlignet med det der skulle komme. Hele køreturen tilbage tilbragte han i stille bøn for hver eneste af sine kære og for Trængselspatruljens medlemmer. Buck var ikke i tvivl om at den besatte Antikrist ikke ville tøve med at bruge hver eneste ressource han havde til rådighed, til at knuse det oprør der forventedes at rejse sig mod ham den næste dag.


  Buck havde aldrig været frygtsom, aldrig været en der veg tilbage for dødelig fare. Men Nicolae Carpathia var den personificerede ondskab, og den næste dag ville Buck stå lige i skudlinien når tidernes kamp mellem godt og ondt over mænds og kvinders sjæle skulle bryde ud fra himlene, og helvede ville bryde løs over jorden.

  Og jeg hørte en høj røst fra templet sige til de syv engle: "Gå hen og hæld Guds syv vredesskåle ud over jorden."


  Den første engel gik hen og hældte sin skål ud over jorden, og lede, ondartede bylder ramte de mennesker, der havde dyrets mærke og tilbad dets billede.


  Åbenbaringen 16,1-2


  KAPITEL 1


  Rayford Steele sov uroligt og vågnede helt viklet ind i et kradsende uldtæppe, med knæene trukket op mod brystet og hænderne knyttet under hagen. Han sprang op fra feltsengen og kiggede ud fra sin lille interimistiske bolig i nærheden af Mizpe Ramon i Negev-ørkenen.


  Solen kastede et sælsomt orange lys, men det ville snart blive gult og barsk, flimrende over klipper og sand. Termometeret ville nå op over 40 grader inden middag - endnu en typisk dag i De Forenede Carpathiske Stater.


  Rayford var involveret i det mest risikable foretagende i sit liv og havde lagt sin skæbne i hænderne på Gud og den moderne teknologis vidundere. Det var umuligt at skjule en nødrigget landingsbane i ørkensandet - i hvert fald for Global Communitys stratosfæriske kameraer. Rayford og hans lurvede gruppe flyvende oprørere - der var ankommet i snesevis fra hele kloden - var latterligt sårbare, helt overladt til den mest forvovne og dristige plan man kunne forestille sig.


  Hans kammerater i fjendens lejr havde anbragt beviser i Global Communitys database på at den vældige indsats i Mizpe Ramon var en GC-øvelse. Så længe GC’s sikkerheds-og efterretningspersonale hoppede på den himmelråbende løgn, ville Rayford og hans udvidede Trængsels-patrulje fortsætte med hvad de kaldte Operation Ørn. Profetien i Åbenbaringen 12,14 havde givet inspiration til navnet: "Men kvinden fik givet den store ørns to vinger, så hun kunne flyve ud i ørkenen til sit sted; dér fik hun sin føde én tid og to tider og en halv tid i sikkerhed for slangen."


  Dr. Tsion Ben-Judah, Trængselspatruljens åndelige vejleder, lærte dem at "kvinden" repræsenterede Guds udvalgte folk; de "to vinger" var land og luft; hendes "sted" var stenbyen Petra; "én tid" svarede til et år - sådan at "én tid og to tider og en halv tid" var tre et halvt år, og "slangen" repræsenterede Antikrist.


  Trængselspatruljen mente at Antikrist og hans håndlangere ville angribe de israelske Kristus-tilhængere, og når de flygtede, ville Rayford og hans rekrutterede medtroende fungere som redningsfolk.


  Rayford iførte sig en kakiskjorte og shorts og gik ud for at finde Albie, sin næstkommanderende. Deres hjælpere, der fra sikkerhedsboligen i Chicago var blevet samlet via internettet af Rayfords datter, Chloe, var kun lige blevet færdige med landingsbanen. De havde arbejdet i skift; nogle blev instrueret i flyveplaner af de samme folk som havde taget imod dem og kontrolleret de troendes mærke på deres pande, mens andre fragtede tungt udstyr eller sled i det som bygningsarbejdere.


  "Her, chef," sagde Albie da Rayford stod og betragtede række efter række af helikoptere, jetfly og endda et enkelt propelfly hist og her, der stod opmarcheret på den anden side af banen. "Første mission udført."


  Den lille, mørke, forhenværende sortbørshandler, opkaldt efter sin hjemby, Al Basrah, var iført sin falske GC vicekommandøruniform og fulgtes med en stor ung mand. Ikke overraskende for Rayford viste det sig at han kom fra Californien.


  "George Sebastian," sagde den høje, unge mand med den tykke, blonde manke og rakte en stærk hånd frem.


  "Rayf-"


  "Åh, jeg ved godt hvem De er," sagde George. "Det tror jeg alle her gør."


  "Lad os håbe ingen udenfor ved det," sagde Rayford. "Så du er Albies valg til leder af helikopterdelingen."


  "Tja, han, øh, bad mig om at omtale ham som vice-kommandør Elbaz, men ja."


  "Hvad er det vi kan lide ved ham?" spurgte Rayford Albie.


  "Erfaren. Klog. God til at håndtere helikoptere."


  "Fint med mig. Jeg ville ønske jeg havde tid til at snakke, George, men


  "Hvis De bare har et minut til, kaptajn Steele …"


  Rayford kastede et blik på sit ur. "Kom med os, George."


  De gik hen mod sydenden af den nye landingsbane mens Rayfords øjne og ører hele tiden vogtede på fjendtlige tilnærmelser fra luften. "Jeg skal gøre det hurtigt. Det er bare det, at jeg kan godt lide at fortælle folk hvordan det skete for mig."


  "Det?"


  "De ved, hr."


  Rayford elskede de beretninger, men der var en tid og et sted for alting, og det her var ingen af delene.


  "Ikke noget dramatisk, kaptajn. Jeg havde en helikopterinstruktør, Jeremy Murphy, som altid fortalte mig at Jesus ville komme og hente de kristne hjem til himlen. Jeg troede selvfølgelig han var skør, og jeg gjorde endda livet besværligt for ham ved at anklage ham for at ville omvende folk på arbejdet. Men han ville ikke holde op. Han var en dygtig instruktør, men jeg ville ikke have noget at gøre med det andet halløj. Jeg elskede livet - nygift, forstår De."


  "Åh ja."


  "Han inviterede mig med i kirke og alt muligt. Jeg kom aldrig. Så kom den store dag. Millioner forsvandt overalt. Kvik som jeg formodedes at være, prøvede jeg at ringe til ham for at høre om min time den dag var aflyst på grund af alt det virvar og kaos. Senere på aftenen var der nogen der fandt hans tøj i en stol foran fjernsynet."


  Rayford standsede og studerede George. Han ville have nydt at høre mere, men tiden gik. "Det tog dig ikke lang tid efter det, vel?"


  George rystede på hovedet. "Jeg blev helt kold. Jeg følte at jeg havde været meget heldig at jeg ikke var blevet dræbt. Jeg bad, og det lige der og med det samme, om at jeg måtte kunne huske navnet på hans kirke. Det kunne jeg, men der var næsten ingen mennesker der. Jeg fandt dog nogen som vidste hvad det var der skete, de mindede mig om det Murphy havde fortalt mig, og de bad med mig. Jeg har været troende lige siden. Også min kone."


  "Min historie er næsten mage til," sagde Rayford, "og en af dagene får jeg måske tid til at fortælle dig den. Men -"


  "Undskyld," sagde den unge mand, "jeg har brug for et sekund til."


  "Det er ikke for at være grov, men


  "Du bliver nødt til at høre ham færdig, kaptajn," sagde Albie.


  Rayford sukkede.


  George pegede hen mod den anden ende af landingsbanen. "Jeg har taget nogle prøver med af den last jeg kom med. Den er klar så snart folkene kan klare en transport."


  "Last?"


  "Våben."


  "Det er ikke på markedet."


  "De her er gratis."


  "Men -"


  "Vores base blev brugt til kamptræning," sagde George. "Da Carpathia gav landene besked på at ødelægge 90 procent af deres våben og sende de sidste ti procent til ham, kan De nok forestille Dem hvordan det blev modtaget."


  "USA var den største leverandør," sagde Rayford.


  "Men jeg vil vædde på at vi også beholdt meget mere."


  "Hvad har du?"


  "Nok mere end der er brug for. Vil De se prøverne?"

  På forsædet i den lejede varevogn sad David Hassid med sin soldrevne computer. Leah Rose kørte. Bag hende sad Hannah Palemoon ved siden af Mac McCullum, mens Abdullah lå på ryggen hen over det tredje sæde. De havde tilbragt natten skjult bag et klippefremspring et par kilometer fra hovedvejen, halvvejs mellem Opstan-delseslufthavnen i Amman i Jordan og Mizpe Ramon. Det sidste de ønskede, var at føre GC til Operation Ørn.


  På internettet fandt David ud af at han, Hannah, Mac og Abdullah stadig formodedes at være blevet dræbt ved flystyrtet i Tel Aviv den foregående dag, men folk fra Sikkerheds-og Efterretningstjenesten gennemsøgte vraget. "Hvor lang tid vil der gå før de opdager at vi er på fri fod?" sagde Hannah.


  Mac rystede på hovedet. "Jeg håber de går ud fra at vi er blevet fuldstændig knust i sådan et styrt. Bed til at de finder små stumper af sko eller noget de kan bestemme som tøjstumper."


  "Jeg kan ikke få fat i Chang," sagde David, mere vred end han ville være ved.


  "Jeg kan tænke mig at knægten har travlt," sagde Mac.


  "Ikke så længe. Han ved jeg har brug for at vide at alt står godt til hos ham."


  "Det hjælper ikke at bekymre sig," sagde Mac. "Se på Smitty."


  David vendte sig i sædet. Abdullah sov tungt. Hannah og Leah havde fundet hinanden og var i gang med at planlægge et mobilt førstehjælpscenter ved landingsbanen. "Vi flyver alle sammen tilbage til staterne når operationen er overstået," sagde Leah.


  "Ikke mig," sagde David, og han kunne mærke de andres blikke på sig. "Jeg tager til Petra inden andre kommer dertil. De får brug for et teknikcenter der, og Chang og jeg har allerede anbragt en satellit i en geostationær bane over stedet."


  Hans telefon bippede, og han gravede den frem fra bæltet. "Hej," hørte han. "I ved hvor jeg er, for jeg er her til tiden."


  "Du behøver ikke at tale i kode, Buck. Der er intet så sikkert som disse telefoner."


  "Gammel vane. Hør her, der var en der ikke var til tiden."


  "Bare sig hvem, Buck. Hvis vi bliver afsløret, er det allerede sket."


  "Hattie."


  "Hun var sammen med Leah i Tel Aviv. Derefter skulle hun -"


  "Det ved jeg, David," sagde Buck. "Hun skulle mødes med mig i dag ved daggry i Jerusalem."


  "Er den gamle mand der, og hvordan går det ham?"


  "Skræmt fra vid og sans, men han er her."


  "Sig til ham at vi er med ham."


  "Ikke for at være grov, David, men det ved han godt, og Hattie er et meget større problem."


  "Hun har sin falske identitet, ikke?"


  "David! Kan vi gå ud fra det indlysende og gå lige til problemet? Hun burde være her, men jeg har ikke hørt fra hende. Jeg kan ikke tage ud og lede efter hende. Fortæl bare alle at hvis de hører fra hende, skal de bede hende om at ringe til mig."


  "Er hun af afgørende betydning for jeres opgave?"


  "Nej," sagde Buck, "men hvis vi ikke ved hvor hun er, kommer vi til at føle os udsatte."


  "Hun står på GC’s liste over døde, ligesom vi."


  "Det kan være det er det de vil have os til at tro de tror."


  "Vent lidt," sagde David og vendte sig mod Leah. "Hvad skulle Hattie efter I to skiltes?"


  "Hun skulle forklæde sig som israeler, blande sig med mængden i Tel Aviv, tage til Jerusalem, mødes med Buck og holde øje med om det så ud til at Carpathias folk genkendte enten Buck eller dr. Rosenzweig."


  "Derefter?"


  "Holde lav profil i Jerusalem indtil alting er sprunget i luften, og så tage tilbage til Tel Aviv. En eller anden fra vores operation skulle samle hende op og flyve hende tilbage til Chicago, mens al opmærksomhed var samlet om Jerusalem og flugten."


  David talte atter i telefonen. "Måske blev hun skræmt i Tel Aviv og nåede aldrig til Jerusalem."


  "Det bør hun give mig besked om, David. Jeg er nødt til at holde Chaim i hånden her en tid, så vil du ikke give de andre besked?"

  Få minutter over midnat i Chicago knælede dr. Tsion Ben-Judah foran sit store buede skrivebord i Strong-bygningen og bad for Chaim. Den tidligere rabbiner havde ikke mere tillid end Chaim til sin gamle mentors evne til at spille en moderne Moses. Selv om Rosenzweig havde vist sig at tage hurtigt og grundigt ved lære, havde han ved afrejsen fra De Forenede Nordamerikanske Stater stadig været modvillig til at tage opgaven på sig.


  Tsions grublerier blev afbrudt af en lav tone fra hans computer. Den kun kunne udløses af de ganske få mennesker verden over der kendte koden til at tilkalde ham. Han kom på benene og så på skærmen. "Dr. Ben-Judah, jeg håber du er der," lød beskeden fra Chang Wong, den teenager som David havde efterladt i sit sted i Global Communitys hovedkvarter i Ny Babylon. "Jeg er fortvivlet og frygter at have forspildt mit liv."


  Tsion stønnede og trak stolen hen på plads. Han satte sig og gik løs på tasterne. "Jeg er her, min unge broder. Jeg ved at du må føle dig meget alene, men fortvivl ikke. Herren er med dig. Han vil lade sine engle vogte over dig. Du har meget at gøre i frontlinien for alle Trængsels-patruljens forskellige aktiviteter verden over. Ja, det er nok for meget at bede om fra en der er så ung, både i år og i troen, men vi må alle gøre hvad vi skal gøre. Fortæl mig hvordan jeg kan opmuntre og hjælpe dig, så du kan vende tilbage til dine opgaver."


  "Jeg har lyst til at dræbe mig selv."


  "Chang! Med mindre du med fuldt overlæg har bragt vor mission i fare, er der ingen grund til at føle en sådan anger. Hvis du har begået en fejltagelse, så fortæl det så vi alle kan indrette os derefter. Men du har satellitter at overvåge og manipulere. Du har optagelser at holde styr på i tilfælde af at fjenden kontrollerer de forskellige alibier og operationer. Nedtællingen er næsten forbi, så mist ikke modet. Du kan klare det."


  Chang skrev tilbage: "Jeg er i mit værelse i paladset og har sat alting op sådan som mr. Hassid og jeg planlagde det. Mine hemmelige anslag bliver filtreret gennem en kodeforsats der er så kompleks at den ikke ville kunne rede sig selv ud. Jeg ville kunne gøre en ende på mit liv her og nu uden at påvirke Trængselspatruljen."


  "Hold op med at sige sådan noget, Chang! Vi har brug for dig. Du må blive på din plads og tilpasse databaserne efter begivenhederne. Vi ved ikke hvad vi kan komme ud for. Kom nu, skynd dig, fortæl mig hvad problemet er."


  "Problemet er mit spejl, dr. Ben-Judah! Jeg troede jeg kunne gøre det! Jeg troede at det mærke jeg fik påtvunget, ville være en fordel. Men det håner mig, og jeg hader det! Jeg har lyst til at tage et barberblad og skære det af min pande og så lægge et snit over mine håndled og lade Gud afgøre min skæbne."


  "Gud har afgjort den, min ven. Du har Guds segl på dig, ifølge vore trofaste brødre. Du tog ikke imod Antikrists mærke, og du tilbad ham ikke."


  "Men jeg har siddet og studeret det du selv har skrevet, doktor! Dyrets mærke fører til fortabelse, og Bibelen siger at vi kan ikke have begge mærker!"


  "Den siger at vi kan ikke tage begge mærker."


  "Men heltene, martyrerne, de tapre led døden for sandhedens skyld! Du sagde at en sand troende ville få nåden og modet til at holde fast ved sin tro selv i guillotinens skygge."


  "Satte du dig ikke til modværge? Gud lyver ikke. Jeg har sagt til folk at de ikke kan miste Guds segls mærke, og at de ikke behøver at være bange for at de skal miste modet på grund af deres menneskelige svagheder, men at Gud vil give dem freden og modet til at tage imod deres skæbne."


  "Det beviser at jeg er fortabt! Jeg havde ikke freden og modet! Jeg satte mig til modværge, ja, men jeg talte ikke Guds sag. Jeg græd som et lille barn. Min far siger at jeg er bange for nåle. Da jeg fandt ud af at de virkelig ville gøre det her, ønskede jeg at dø for min tro! Jeg planlagde at modsætte mig det lige til det sidste, selv om jeg vidste at min far så ville finde ud af hvor min søster stod, og afsløre hende. Lige til det øjeblik de stak mig, var jeg parat til at sige nej, til at sige at jeg troede på Kristus."


  Tsion faldt sammen i stolen. Kunne det være sandt? Var det muligt at Gud ikke havde givet Chang kraften til at modstå indtil døden? Og hvis ikke, var han så en sand troende? "Gør mig en tjeneste," skrev han langsomt.


  "Gør ikke noget overilet de næste fireogtyve timer. Vi har brug for dig, og der må være et svar. Jeg vil ikke forsøge at bortforklare noget, for jeg må indrømme at det også forvirrer mig. Vil du blive ved din post og bekæmpe fristelsen indtil jeg vender tilbage til dig?"


  Tsion stirrede på skærmen i flere minutter, bekymret for om han allerede var for sent på den.

  Rayford snappede efter vejret da han så hvad George Sebastian åbenbart allerede havde vist Albie. "Vi er ikke soldater," sagde han. "Vi er piloter."


  "Men med dem her kan I også være soldater," sagde George. "Men I bestemmer."


  "Jeg ville ønske det var mig der bestemte," sagde Albie. "Hvis Carpathias tropper ikke er vore dødelige fjender …"


  George rakte Rayford et våben der var over en meter langt og vejede mindst atten kilo og var forsynet med et indbygget stativ. Rayford kunne dårligt nok holde det vandret. "Man skal bære det med næsen opad," sagde George.


  "Jeg skal slet ikke bære det," sagde Rayford. "Hvilken slags ammunition bruger sådan en tingest?"


  "Kaliber-50, kaptajn," sagde George og gravede en laderamme med fire kugler frem. "De vejer mere end 100 gram stykket, men tænk bare, de har en rækkevidde på over seks kilometer."


  "Det er ikke rigtigt!"


  "Jeg ville ikke lyve for Dem. En salve ryger ud med tusind meter i sekundet, men er hele syv sekunder om at ramme et mål tre kilometer væk, alt efter deceleration, vindmodstand og så videre."


  "Man kan da ikke forvente nogen form for præcision -"


  "Der foreligger en rapport om en fyr der anbragte fem skud ti centimeter fra hinanden over en afstand på tusind meter. På to hundrede meters afstand kan man sende en af dem her gennem en tre centimeter tyk plade af valset stål."


  'Tilbagestødet må være -"


  "Enormt. Og lyden? Uden ørepropper kan man beskadige sin hørelse. Vil De prøve en?"


  "Ikke tale om. Jeg kan ikke forestille mig hvad vi skulle kunne bruge de monstrummer til, og jeg vil i hvert fald ikke frembringe en lyd der vil varsko GC inden morskaben begynder."


  George pressede læberne sammen og rystede på hovedet. "Jeg burde have spurgt Dem først. Jeg har et hundrede styk på vej hertil sammen med al den ammunition De kan bruge, nogle af dem med brandspidser."


  "Tør jeg spørge?"


  "En indvendig sprængkapsel der får kappen til at gå fra hvis den rammer blødt materiale."


  "Såsom kød?"


  George nikkede.


  Rayford rystede på hovedet. "Mine piloter vil aldrig kunne styre dem her fra luften, og det må være vores første prioritet."


  Albie sagde: "Vi kan gemme dem væk. Man kan aldrig vide."


  "Vil De se det andet?" spurgte George.


  "Ikke hvis det er noget i den stil," sagde Rayford.


  "Det er det ikke." George lagde omhyggeligt kaliber-50’eren tilbage i lastrummet. "De her er designet til brug fra fly eller jordmateriel," sagde han og hev et letvægts-maskingevær frem og smed det over til Rayford. "Ingen projektiler."


  "Hvad så?"


  "Det er et DEW, et våben med målrettet energi. På en afstand af lidt under trekvart kilometer kan man skyde en koncentreret stråle af bølger der trænger gennem tøj og på få sekunder opvarmer enhver fugt på huden til 55 grader."


  "Hvad gør det ved en mands indre?"


  "Intet. Det er ikke dødeligt."


  Rayford rakte det tilbage. "Imponerende," sagde han. "Vi værdsætter det virkelig. Mit problem er at jeg ikke har nogen kamptropper, og selv om jeg havde, ville vi ikke kunne stå model mod GC."


  George trak på skuldrene. "Det er her, hvis I får brug for det."

  Havde udsigterne for dagen ikke været så alvorlige, og havde Buck ikke været så bekymret for Hattie, og hvor hun befandt sig, ville han have moret sig over synet af dr. Rosenzweig. Da Buck bankede på til hans værelse på Kong David hotellet, åbnede den gamle mand døren, iført et par posede boxershorts, en ærmeløs T-shirt og de sandaler han skulle have på under sin brune kutte. "Cameron, kære ven, tilgiv mig; kom ind, kom ind."


  Buck var vant til Rosenzweigs normale udseende: tynd og senet, glatbarberet, sidst i tresserne, bleg af en israeler at være, med nøddebrune øjne og en vild manke af tjavset, hvidt hår der gav associationer til billeder af Albert Einstein. Normalt gik den dekorerede statsmand og Nobelprismodtager med stålindfattede briller, store sweatere, løsthængende bukser og bløde sko.


  Buck fandt det svært at vænne sig til at se sin gamle ven med solbrændt, gylden hud, meget kort, mørkt hår, et stort busket skæg, mørkebrune kontaktlinser og en fremstående hage, fremkaldt af en lille indsats ved kindtænderne. "Zeke har sandelig gjort et godt stykke arbejde med dig," sagde Buck, der godt var klar over at det også havde præget Chaim at han havde overlevet et frygteligt flystyrt.


  Dr. Rosenzweig trak sig tilbage til en stol hvor han havde siddet med sin bibel og to kommentarer, som han havde skjult i sin bagage under flyveturen fra De Forenede Nordamerikanske Stater. Et halvfuldt vandglas stod ved siden af på natbordet. Hans rummelige, munke-lignende kutte med hætte lå på sengen.


  "Hvorfor er du ikke påklædt, broder?"


  Den gamle mand sukkede. "Jeg er ikke klar til den uniform endnu, Cameron. Jeg er ikke klar til opgaven," sagde Chaim. Hans stemme lød anderledes, ikke bare på grund af tandindsatsen, men også som følge af at kæben havde været brækket.


  Buck kiggede i skabet og fandt en af hotellets badekåber. "Tag den her på indtil videre," sagde han. "Der er et par timer endnu."


  Dr. Rosenzweig virkede taknemmelig over at blive hjulpet i frotteslåbrokken, men den var hvid og alt for stor. Kontrasten mellem den og hans nye hudfarve og den måde sømmen klumpede sig sammen på gulvet da han satte sig igen, fik ham til at se endnu mere komisk ud.


  Chaim sænkede hovedet og så på hotelnavnet på brystlommen. "Kong David," sagde han. 'Tror du ikke vi burde få syet "patriark Moses" på den brune?"


  Buck smilede. Han vidste der lå et meget stort pres på vennen. "Gud vil være med dig, doktor," sagde han.


  Pludselig gik der en skælven gennem Rosenzweig, og han gled ned på gulvet. Han vendte sig og knælede så albuerne hvilede på stolen. "Åh Gud, åh Gud," bad Chaim, flåede sandalerne af fødderne og smed dem til side.


  Buck var selv sunket i knæ under en følelse så stærk at han ikke syntes han kunne tale. Lige inden han lukkede øjnene, bemærkede han hvordan den opgående sol kom ind gennem gardinerne og badede værelset i sit lys. Han tog også skoene af og, udstrakt på gulvet, begravede han ansigtet i hænderne.


  Chaims stemme var svag. "Hvem er jeg at jeg skulle føre Israels børn ud?"


  Til trods for varmen i rummet følte Buck sig kold, og han rystede. Han var overvældet af en overbevisning om at han burde svare Chaim, men hvem var han til at tale for Gud? Han havde suget dr. Ben-Judahs undervisning til sig og havde hørt hans råd til Chaim om Moses’ kald. Men det var ikke gået op for ham at dialogen havde brændt sig fast i hans hjerne.


  Stilheden hang i rummet. Buck tillod sig et kort glimt inden han atter kneb øjnene fast i. Lyset i værelset var så skarpt at det orange skær blev siddende på hans nethinder på samme måde som Chaims spørgsmål blev hængende i luften. Manden græd højt.


  "Gud vil være med dig," hviskede Buck, og Chaim holdt op med at græde. Buck tilføjede: "Og dette skal du have som et tegn på at Gud har sendt dig: Når du har ført folket ud, skal I tjene ham."


  Den gamle mand sagde: "Når jeg kommer til Israels rest og siger til dem: "Jeres fædres Gud har sendt mig," og de spørger: "Hvad er hans navn?" hvad skal jeg så sige til dem?"


  Buck pressede fingrene mod sine tindinger. "Hvad Gud sagde til Moses," sagde han, ""Jeg er den, jeg er." Sådan skal du sige til Israels børn: "Jeg Er har sendt mig til jer. Jahve, jeres fædres Gud, Abrahams Gud, Isaks Gud og Jakobs Gud, har sendt mig til jer." Det er Guds navn til evig tid, og sådan skal han kaldes i slægt efter slægt. "Herren, jeres fædres Gud, har set det der er overgået jer og har besluttet at føre jer bort fra lidelsen til et land hvor I kan søge tilflugt i sikkerhed." De vil høre på dig, og du skal gå til denne verdens konge, og du skal sige til ham: "Herren, vor Gud, har mødt mig. Lad os nu få lov til at gå ud i ørkenen og ofre til Herren vores Gud." Men kongen vil ikke give jer lov til at gå, så Gud vil række hånden ud og ramme dem som modsætter sig og går imod jer."


  "Men hvad nu, hvis de ikke tror på mig og ikke vil høre på mig?" sagde Chaim så svagt at Buck næsten ikke kunne høre ham. "Hvad hvis de siger: "Herren har ikke vist sig for dig"?"


  Buck rullede om på ryggen og satte sig op. Pludselig følte han sig frustreret og utålmodig med Chaim. Han stirrede på den gamle mand der knælede ved stolen, og Bucks hoved summede, hans øjne var fulde af det lys der gennemtrængte værelset. Buck havde ikke følt sig så tæt på Gud siden dengang han var vidne til dr. Ben-Judahs samtale med Eli og Moshe ved Grædemuren. "Ræk hånden ud og tag vandet," sagde han og følte sig pludselig fuld af myndighed.


  Chaim vendte sig og stirrede på ham. "Cameron, jeg vidste ikke du kunne hebraisk."


  Buck var klog nok til ikke at diskutere det, selv om han ikke kunne hebraisk og tænkte og dannede ordene på engelsk i sin hjerne. "Vandet," sagde han.


  Chaim fastholdt hans blik, så vendte han sig og greb glasset. Vandet blev til blod, og Chaim satte det fra sig så hurtigt at det skvulpede ud over hans hånd.


  Buck sagde: "Det er for at de kan tro at Herren har vist sig for dig. Tag nu vandet igen."


  Frygtsomt rakte Chaim ud efter glasset, og da han rørte det, blev blodet til vand, selv det der var på hans hånd.


  "Ræk nu din hånd ud mod Guds tjener," sagde Buck. Chaim satte glasset fra sig og gjorde en spørgende håndbevægelse mod Buck. Og Buck blev helt lammet, ude af stand til så meget som at bevæge læberne.


  "Cameron, hvad er der med dig?"


  Buck kunne ikke svare. Han var ør i hovedet fra at være holdt op med at trække vejret. Han prøvede at gøre tegn til Chaim med øjnene, men manden så skrækslagen ud. Chaim trak hånden tilbage mod brystet, som var han bange for dens magt, og Buck faldt gispende ned og måtte støtte sig til gulvet. Da han havde fået vejret igen, sagde han: "Hvis de efter det første tegn ikke tror på dig og ikke vil høre, så vil de tro efter det andet tegn."


  "Cameron! Det må du undskylde! Jeg -"


  Men Buck fortsatte: "Men hvis de efter disse to tegn ikke tror og ikke vil høre på dig, skal du tage noget vand fra floden og hælde det ud på jorden. Så bliver det vand, du tager fra floden, til blod på jorden."


  Buck lænede sig tilbage, med hænderne på lårene, og var helt udmattet.


  Chaim sagde: "Men jeg har ikke ordet i min magt, heller ikke nu efter Gud har talt til mig. Jeg er langsom til at tale og har svært ved at udtrykke mig."


  "Hvem gav mennesket en mund?" sagde Buck. "Hvem gør stum eller døv, seende eller blind? Er det ikke Herren? Gå nu! Han vil være med din mund og fortælle dig, hvad du skal sige."


  Chaim vendte sig atter væk og knælede ved stolen. "Åh, min Gud," græd han, "er der ikke en anden du kan sende?"


  Buck kendte beretningen. Men der var ingen Aron. Tsion var i sikkerhedsboligen og havde ikke følt noget kald til at komme personligt og hjælpe. Det eneste andet medlem af Trængselspatruljen af jødisk blod var David Hassid, selv om han var vokset op i Polen, og han havde sine egne særlige evner og opgaver. Der var heller ikke tid til at give ham en forklædning. Hvis David pludselig viste sig offentligt, ville han røbe de andre der i øjeblikket formodedes at være blevet dræbt i flystyrtet.


  Buck ventede på at Gud skulle give ham et svar til Chaim, men der kom intet.


  EPILOG


  Så fryd jer da, himle, og I, som har bolig i dem! Men ve over jorden og havet, for Djævelen er kommet ned til jer med stort raseri, fordi han ved, at hans tid er kort. Åbenbaringen 12,12

